**ANUNȚ PUBLIC**

Primăria Municipiului Satu Mare cu sediul în Satu Mare Piața 25 Octombrie nr.1, în temeiul prevederilor O.U.G. [nr.189/2008](http://www.legestart.ro/Ordonanta-de-urgenta-189-2008-managementul-institutiilor-spectacole-concerte-muzeelor-colectiilor-publice-bibliotecilor-asezamintelor-culturale-drept-public-(MzIwODgz).htm) privind managementul instituțiilor publice de cultură, cu modificările și completările ulterioare - CAP. VI Analizarea noului proiect de management al managerului care a obținut, în urma evaluării finale, rezultate mai mari sau egale cu nota 9 din Ordinul nr. 2.799 din 10 decembrie 2015 pentru aprobarea Regulamentului-cadru de organizare și desfășurare a concursului de proiecte de management, a Regulamentului-cadru de organizare și desfășurare a evaluării managementului, a modelului-cadru al caietului de obiective, a modelului-cadru al raportului de activitate, precum și a modelului-cadru al contractului de management și ale Hotărârii Consiliului Local al Municipiului Satu Mare nr. 45 / 29.02.2024 pentru dispunerea unor măsuri privind încredințarea managementului la Centrul Cultural ” G.M. Zamfirescu” Satu Mare,

**ORGANIZEAZĂ**

Procedura specială de analizare a noului proiect de management al managerului care a obținut, în urma evaluării finale, rezultat mai mare sau egal cu nota 9, în scopul verificării conformității noului proiect de management cu cerințele caietului de obiective aprobat de autoritate.

**Calendarul activităților-a**nalizarea conformității proiectului de management cu cerințele caietului de obiective se realizează prin stabilirea următorului calendar:

1. publicarea anunțului de către autoritate – 01.03.2024;
2. 26.03.2024, data limită pentru depunerea proiectului de management;
3. 27.03.2024 - 09.04.2024, analiza proiectului de management – prima etapă;
   * Întocmirea referatelor – analiză de către secretariatul comisiei – 27.03.2024 - 01.04.2024;
   * Analizarea noului proiect de management și a referatelor de analiză de către comisie între 02.04.2024 - 09.04.2024;
4. 12.04.2024, susținerea proiectului de management în cadrul interviului – a doua etapă – ora care va fi comunicată de către secretariatul comisiei;
5. aducerea la cunoștința managerului a rezultatului evaluării, a notei și a concluziilor raportului întocmit de comisie, în termen de 24 de ore de la încheierea procedurii conform art. 41 alin. (3) din OUG nr. 189/2008;
6. depunerea contestației în termen de 3 zile lucrătoare de la data comunicării rezultatului; Contestația se soluționează în termen de 3 zile lucrătoare de la data expirării termenului pentru depunerea acesteia;
7. în termen de 24 de ore de la expirarea termenului în care poate fi depusă contestație sau, după caz, de la data soluționării acesteia, prin grija autorității, rezultatul final al analizării proiectului de management, și alte informații de interes public sunt aduse la cunoștința publică prin afișaj la sediul autorității şi al instituției, precum şi pe pagina de internet a autorității şi a instituției publice de cultură;
8. aprobarea rezultatului final al analizei proiectului de management prin hotărâre a Consiliului Local Satu Mare.

**CONDIȚII DE PARTICIPARE**

Pentru înscriere, managerul ( directorul) instituției de cultură Centrul Cultural ” G.M. Zamfirescu” Satu Mare, trebuie să depună până la data de 26 martie 2023 ore 15,00 următoarele documente:

* cerere de înscriere la evaluare cu precizarea datelor de contact: telefon mobil şi adresa de e-mail;
* copia actului de identitate;
* curriculum vitae actualizat (model european conform H.G. nr. 1021/2004);
* copii ale diplomelor de studii și după caz, documente care atestă efectuarea unor specializări în domeniul managementului, etc.;
* cazierul judiciar în original;
* adeverința care să ateste starea de sănătate corespunzătoare, eliberată cu cel mult 6 luni anterior derulării concursului de către medicul de familie al candidatului sau de către unitățile sanitare abilitate, în original; Adeverința care atestă starea de sănătate conține, în clar, numărul, data, numele emitentului și calitatea acestuia, în formatul standard stabilit de Ministerul Sănătății.
* declarația pe propria răspundere sau adeverința care să ateste că nu a desfășurat activități de poliție politică și că nu i-a încetat contractul individual de muncă/raportul de serviciu/contractual de management pentru motive imputabile în ultimii 7 ani
* proiectul de management,

Copiile de pe actele prevăzute mai sus se prezintă în copii legalizate sau însoțite de documentele originale, care se certifică pentru conformitatea cu originalul de către secretariatul comisiei de concurs.

Depunerea dosarului se face personal. Documentele sunt redactate în limba română. Documentele elaborate într-o limbă străină și care nu sunt însoțite de o traducere legalizată în limba română nu vor fi luate în considerare. Nedepunerea dosarului în termenul legal sau depunerea unui dosar incomplet determină automat respingerea dosarului/candidatului.

**PROIECTUL DE MANAGEMENT**

Proiectul de management se va depune în plic sigilat, și va fi întocmit și structurat conform cerințelor din caietul de obiective, în scris și in format electronic (CD, DVD sau USB) – cu respectarea prevederilor art. 13 din OUG nr. 189/2008 privind managementul instituțiilor publice de cultură, cu modificările și completările ulterioare, respectiv, fără a fi personalizate, fără a avea tăieturi, ștersături și modificări scrise de mână sau semnături , fără a conține indicii privind identitatea autorului, și fără a se menționa numele și/sau prenumele persoanei care l-a întocmit în cadrul textului, pe suportul tip (CD, DVD sau USB) sau în proprietățile fișierului electronic, cu respectarea cerințelor din caietul de obiective și a prevederilor legislației indicate în bibliografie.

Proiectul întocmit de candidat este limitat la un număr de 60 de pagini + anexe şi trebuie să conțină punctul de vedere al candidatului asupra dezvoltării instituției pe durata proiectului de management (format A4, marginile dreapta/stânga 2 cm, sus și jos 1,5 cm; spațierea între rânduri 6 puncte înainte de rând și după rând; alinierea textului justified, font Times New Roman, dimensiune caractere 12 puncte pentru textul de bază și 14 puncte pentru titluri, utilizând diacriticele limbii române; numerotarea paginilor jos centrat. Eventualele fotografii / Power Point sau alte prelucrări de imagine vor fi incluse obligatoriu în anexe). Este interzisă utilizarea de culori pentru a diferenția, simboliza, marca diferite elemente din conținutul textului.

În întocmirea proiectului se cere utilizarea termenilor conform definițiilor prevăzute în O.U.G. [nr.189/2008](http://www.legestart.ro/Ordonanta-de-urgenta-189-2008-managementul-institutiilor-spectacole-concerte-muzeelor-colectiilor-publice-bibliotecilor-asezamintelor-culturale-drept-public-(MzIwODgz).htm) privind managementul instituțiilor publice de cultură, cu modificările și completările ulterioare.

Candidatul, în baza unei cereri motivate, poate solicita de la instituție informații suplimentare, necesare elaborării proiectelor de management telefon 0261702575, e-mail [cultura@](mailto:cultura@)primariasm.ro).

***Anexe :***

* HCL nr. nr. 45/29.02.2024 pentru dispunerea unor măsuri privind încredințarea managementului la Centrul Cultural ” G.M. Zamfirescu” Satu Mare;
* Caietul de obiective în vederea încredințării managementului la Centrul Cultural G. M. Zamfirescu Satu Mare aprobat prin nr. 45 / 29.02.2024;
* Organigrama Centrului Cultural ”G.M. Zamfirescu” Satu Mare aprobat prin HCL nr. 182/25.07.2013;
* Statul de funcții al Centrului Cultural ”G.M. Zamfirescu” Satu Mare aprobat prin HCL nr. 7/27.01.2022;
* Regulamentul de organizare și funcționare al Centrului Cultural ”G.M. Zamfirescu” Satu Mare aprobat prin HCL nr. 45/25.02.2016;
* Bugetul aprobat/executat al Centrului Cultural ”G.M. Zamfirescu” Satu Mare - pe ultimii 3 ani;

Anexele la prezentul anunț se găsesc postate pe site-urile – [www.primariasm.ro/anunturi-concurs](http://www.primariasm.ro/anunturi-concurs)

și www.casa-zamfirescu.ro.

Primar,

Kereskényi Gábor

Șef serviciu MRU,

Ulici Renata Claudia

*Th/red URC*